**פתיחת ישיבת סיעה – 3.6.24**

אני מבקש לשלוח מכאן את תנחומי למשפתו של דולב יהוד זכרונו לברכה ולכל קהילת ניר עוז. בשבעה באוקטובר, עם תחילת המתקפה, יצא דולב לסייע לפצועים. ארבל, אחותו של דולב, נחטפה יחד עם בן זוגה ונמצאת כבר 241 יום בשבי חמאס. דולב השאיר אחריו אישה וארבעה ילדים, בהן תינוקת שנולדה לאחר הירצחו.

יהי זכרו ברוך.

הסיעה שלנו בכנסת היא עדיין סיעה קטנה, אבל היא הסיעה הכי נחושה, הכי חרוצה והכי מחויבת למאבק בממשלת ההרס.

יש לנו שלוש מטרות חשובות להשגה:

• עצירת הלחימה המדשדשת ברצועת עזה והחזרת כל החטופים הביתה – מי לשיקום ומי לקבורה

• פיזור הכנסת והליכה לבחירות מוקדמות

• הצבת אלטרנטיבה שלטונית אמיתית – בטוחה בעצמה – נחושה במטרותיה – נאמנה לבוחריה.

כפי שציינתי בתחילת דבריי, 241 ימים חלפו. 124 חטופות וחטופים עדיין לא שבו הביתה. בפני מדינת ישראל עומדת עכשיו להכרעה עסקה משמעותית. לראשונה מונחת הצעה ישראלית לשחרור החטופים ועצירת הלחימה. זו עסקה חשובה. זו עסקה שהיה צריך להשיג אותה לפני חודשים ארוכים.

כל מי שאוהב את עמו. כל מי שאוהב את ארצו. כל מי שמכיר בערך הרעות ובחובתנו לא להשאיר אף אחד מאחור – כל מי ששותף לערכי היסוד האלה, חייב לתמוך בעסקה, עכשיו ומיד. אם נתניהו ייכנע שוב לגורמים הלאומנים והפשיסטים בממשלתו, הקרע שייווצר בישראל לא יאוחה. שחרור החטופים הוא על כן, עניין של ביטחון לאומי מהמדרגה העליונה ביותר, והוא נוגע בלכידות – בסולידריות הישראלית הבסיסית ביותר – המרכיב החשוב ביותר בביטחון הלאומי של כל אומה.

אין משימה חשובה ודחופה יותר מאשר הפלת הממשלה באמצעות הקדמת הבחירות. טבח השבעה באוקטובר, המחדל הבלתי פוסק מאז, הכישלון האין סופי, הפליטים, ההפקרה, הוויתור על חבלי מולדת, שיכחת החטופים, הפגיעה בצה"ל, ההפקרות התקציבית, המשיחיות, הלאומנות, הבדלנות וההשתמטות, הניסיון להתנקש בדמוקרטיה, הפגיעה האנושה בחוסן הלאומי וביחסי החוץ של ישראל, הגברת האיום האיראני, יוקר המחיה, הביזוי והשיסוי השיטתי והבלתי פוסק – כולם – כל אחד מהם בנפרד וכולם ביחד – הם כתב אישום חמור וחסר תקדים נגד הממשלה הזו. תהליך ריפוי ישראל וחזרתה לנתיב של בנייה ויצירה, לא יתכנו כל עוד ממשלת האסון הזו מושלת בנו.

אין הסבר אחד משכנע, מדוע בני גנץ החליט להיות קולט הברקים, חגורת המגן ותומך הנופלים של הממשלה הכושלת, המסוכנת והגרועה בתולדות המדינה.

אין לישראל תקומה בלי השבת החטופים והחלפת הממשלה הרעה בתולדות המדינה.

סוגיית השוויון בנטל היא עוד חרפה של הממשלה הנוראית הזו. איך אפשר להעלות על הדעת שבזמן מלחמה, כאשר ספגנו אבדות כל כך משמעותיות, חללים ופצועים, יכולה לקום ממשלה ריבונית בישראל ולפעול להעצמת ההשתמטות ולמיסודה. איזה ריקבון מוסרי, איזה תחתית ערכית, איזה ביזיון.

ממשלה מושחתת ומשתמטת לא יכולה להטיף מוסר למי שהתייצבו לשירות במשך עשרות בשנים, בסדיר, בקבע ובמילואים. אני שב וקורא לבנות ולבני הציבור החרדי ולכל צעיר וצעירה החיים כאן: אין, ולא יהיה תחליף לשירות צבאי משמעותי, ולשירות אזרחי אמיתי.

אנחנו נחושים להשלים בשבועות הקרובים את הקמת המסגרת הפוליטית הרחבה של המחנה הליברל-דמוקרטי. מפלגת הדמוקרטים תהיה המסגרת הרחבה של האלטרנטיבה השלטונית. אלטרנטיבה נחושה, בטוחה בעצמה, אלטרנטיבה שלא מתרפסת בפני מכונת הרעל, התעמולה , השיסוי וההסתה. אנחנו מזהים תהליכים ומזהים את מי שמוביל אותם, משרת אותם ומשתף עמם פעולה. ידע כל מי שלוקח חלק במכונת הרעל, שאנחנו לא נתקפל לא ניכנע, ולעולם לא נוותר על זכותנו לחיות במדינה שהיא בית לאומי לכל העם היהודי, מדינה חופשית, שוויונית ודמוקרטית. זה החזון, ככה ננצח, ככה ישראל תנצח.